section_heading: Ponovno okupljanje i zadnji albumi (1991. – 1995.)
paragraph_text: Rezultat je bio posljednji studijski album grupe, On Every Street, koji je objavljen u rujnu 1991. godine, šest godina nakon albuma Brothers in Arms. Objava albuma On Every Street iščekivala se s nestrpljenjem, ali dočekana je s različitim kritikama i osrednjim uspjehom. Uvodna pjesma "Calling Elvis" bila je prvi singl u Ujedinjenom Kraljevstvu i dosegla je mjesto među prvih 30 na glazbenoj ljestvici. Još su tri pjesme objavljene kao singlovi, zadnja od njih je bila pjesma "The Bug" koja sadrži prateće vokale Vincea Gilla, koji je također bio pozvan da se pridruži grupi ali je to odbio. Neki su kritičari smatrali novi album nedostojnim nasljednikom albuma Brothers in Arms. Iako se album nije prodavao toliko dobro kao prethodni, ipak je zauzeo prvo mjesto na glazbenoj ljestvici u Ujedinjenom Kraljevstvu, te dvanaesto u SAD-u.